stanford-oval/wikipedia huggingface dataset:
Andrew O’Brien

| Andrew O’Brien> Henkilötiedot |
| --- | --- |
Syntynyt: 21. marraskuuta 1992 (ikä 31) Hamilton, ON, Kanada
Kansalaisuus:   Kanada
Jääkiekkoilija
Pelipaikka:  puolustaja
Maila:  vasen
Pituus:  193 cm
Paino:  100 kg
Seura
Seura:  Fehérvár AV19
Sarja:  ICEHL
Pelaajaura
Pääsarjaura:  2019–
Aik. seurat:  Norfolk Admirals (AHL) Utah Grizzlies (ECHL) San Diego Gulls (AHL) Milwaukee Admirals (AHL) Texas Stars (AHL) Stockton Heat (AHL) Stjernen Hockey (Norja) Dinamo Riika (KHL) IK Oskarshamn (SHL) JYP (SML) EHC München (DEL)
NHL-varaus:  108. varaus, 2012 Anaheim Ducks
Andrew O’Brien (s. 21. marraskuuta 1992 Hamilton, Ontario, Kanada) on kanadalainen jääkiekkopuolustaja, joka pelaa monikansallisen Bet-at-home ICE Hockey Leaguen unkarilaisjoukkue Fehérvár AV19:ssä.
Pelityyli

O’Brienin entisen seuran JYPin urheilutoimenjohtaja Mikko Viitanen kommentoi häntä siirtonsa yhteydessä toukokuussa 2021:
»O’Brien on hyvässä urheilijan iässä oleva pelaaja, joka tuo joukkueemme alakertaan vahvaa puolustus- ja kamppailupelaamista, sekä selkeää ja peliä edistävää kiekollista osaamista. Kokoisekseen hyvin luistelevan O’Brienin oman puolustusalueen kamppailupelaaminen on vahvaa ja hänellä on todella fyysinen ote puolustamisessaan. Hän on myös aikaisemmin uransa aikana osoittanut pystyvänsä tuloksellisesti tehokkaaseen kiekolliseen peliin ja odotammekin saavamme O’Brienista monipuolisen puolustajan takalinjoillemme.»
Andrew Poje

| Andrew Poje |
| --- | --- |
 Kaitlyn Weaver ja Andrew Poje neljän maanosan mestaruuskilpailujen palkintoseremoniassa 2019.
Henkilötiedot
Syntynyt: 25. helmikuuta 1987 (ikä 37) Kitchener, Ontario
Kansalaisuus:   Kanada
Taitoluistelija
Pituus:  190 cm
Pari:  Kaitlyn Weaver
Entiset parit:  Alice Graham ja Alexandra Nino
Luisteluseura:  Kitchener-Waterloo SC
Aloittanut:  1994
Henkilökohtaiset parhaat pisteet (ISU)
Pisteet yhteensä:  205,62 23.3.2019 (MM 2019)
Rytmitanssi:  82,84 22.3.2019 (MM 2019)
Vapaatanssi:  124,18 12.4.2019 (World Team Trophy 2019)
Andrew Poje (s. 25. helmikuuta 1987 Kitchener, Ontario) on kanadalainen jäätanssija. Hän on voittanut parinsa Kaitlyn Weaverin kanssa muun muassa kolme MM-kilpailujen mitalia ja kaksi Grand Prix -sarjan finaalia.
Ura

Poje aloitti luisteluharrastuksen kuusivuotiaana ja kokeili jäätanssia ensimmäisen kerran seitsemänvuotiaana. Hänen ensimmäinen pitkäaikainen parinsa oli Alexandra Nino, jonka kanssa hän muun muassa sijoittui juniorisarjan neljännelle sijalle vuoden 2004 Kanadan-mestaruuskilpailuissa. Ninon jälkeen hän sai loppukeväästä 2004 parikseen Alice Grahamin, jonka kanssa voitti vuonna 2005 junioreiden Kanadan-mestaruuspronssia.
Elokuussa 2006 Poje aloitti yhteistyön yhdysvaltalaisen Kaitlyn Weaverin kanssa, jonka kanssa on tanssinut koko sen jälkeisen kilpauransa. Pari edustaa kansainvälisellä tasolla Kanadaa ja Weaver sai maan kansalaisuuden vuonna 2009. Vuonna 2007 pari voitti junioreiden MM-pronssia sekä ensimmäisen aikuisten Kanadan-mestaruusmitalinsa, niin ikään pronssia. Kaikkiaan he ovat olleet Kanadan-mestaruuskilpailuissa mitaleilla vuosien 2007 ja 2019 välillä kaksitoista kertaa, yhtä vuotta (2013) vaille joka vuosi. Mestaruuden he ovat voittaneet kolmesti, vuosina 2015, 2016 ja 2019.
Arvokisaurallaan Poje ja Weaver ovat saavuttaneet viisi mitalia neljän maanosan mestaruuskilpailuissa ja kolme mitalia MM-kilpailuissa. Neljän maanosan mestaruuskilpailuista he ovat voittaneet kultaa vuosina 2010 ja 2015, hopeaa vuonna 2019 sekä pronssia vuosina 2012 ja 2016. MM-kilpailuista he ovat voittaneet hopeaa vuonna 2014 sekä pronssia vuosina 2015 ja 2018. MM-kilpailuissa 2014 he jäivät vain 0,02 pisteen päähän kultamitalistiparista, Italian Anna Cappellinista ja Luca Lanottesta. Talviolympialaisissa Poje ja Weaver ovat kilpailleet kahdesti, vuosina 2014 ja 2018. He sijoittuivat molemmilla kerroilla seitsemänneksi.
Taitoluistelun Grand Prix -sarjassa Poje ja Weaver debytoivat vuonna 2007. Yksittäisistä osakilpailuista he ovat voittaneet Skate Canada Internationalin vuosina 2014 ja 2015, NHK Trophyn vuonna 2014 ja Rostelecom Cupin vuonna 2015. Lisäksi he ovat voittaneet GP-finaalin vuosina 2014 ja 2015.
Poje ja Weaver ovat olleet kilpailutauolla kauden 2018–2019 jälkeen.
Yksityiselämä

Pojella on äitinsä puolelta slovakialainen sukutausta. Hänen äitinsä syntyi Bratislavassa ja muutti Kanadaan ollessaan 18-vuotias. Pojen isotäti Agnesa Búřilová (o.s. Wlachovská) on Tšekkoslovakiaa kansainvälisellä tasolla edustanut pariluistelija.
Aiheesta muualla

Kuvia tai muita tiedostoja aiheesta Andrew Poje Wikimedia Commonsissa
Aneta Mihaly

| Aneta Mihaly |
| --- | --- |

Henkilötiedot
Syntynyt: 23. syyskuuta 1957 (ikä 67) Axintele, Romania
Uran tiedot
Pituus:  178 cm
Paino:  77 kg
Laji:  soutu
| Mitalit> Maa:   Romania.Naisten soutu. Olympialaiset  | Mitalit> Maa:   Romania.Naisten soutu. Olympialaiset  | Mitalit> Maa:   Romania.Naisten soutu. Olympialaiset  | Maa:   Romania> Naisten soutu. |
| --- | --- | --- | --- |
|  Hopeaa | Los Angeles 1984 | kahdeksikko |  |
| MM-kilpailut  | MM-kilpailut  | MM-kilpailut  |  |
|  Hopeaa | Amsterdam 1977 | pariaironelonen |  |
|  Pronssia | Bled 1979 | pariaironelonen |  |
|  Pronssia | München 1981 | pariaironelonen |  |
Aneta Mihaly (o.s. Marin, s. 23. syyskuuta 1957 Axintele, Romania) on romanialainen soutaja. Hän kilpaili vuosien 1980 ja 1984 kesäolympialaisissa.
Kesäolympialaisissa 1980 Mihaly sijoittui neljänneksi pariaironelosessa ja vuoden 1984 kesäolympialaisissa toiseksi kahdeksikossa voittaen hopeaa.
Mihaly aloitti soutamisen ollessaan 18-vuotias. Hän saavutti MM-kilpailuissa pariaironelosessa 1977 hopeaa sekä pronssia vuosina 1979 ja 1981. Yksikössä hän sijoittui kuudenneksi 1978.
Anna May Wong

Anna May Wong
The Toll of the Sea
Anna May Wong (oik. Wong Liu-tsong, kiin.: 黃柳霜; Jyutping: Wong4 Lau5-soeng1; 3. tammikuuta 1905 – 2. helmikuuta 1961) oli yhdysvaltalainen näyttelijä. Hän oli etniseltä taustaltaan kiinalainen. Hänet tunnettaneen parhaiten elokuvasta Shanghain pikajuna.
Wong syntyi Los Angelesissa, Kaliforniassa kiinalaiseen sukuun, joka oli elänyt Yhdysvalloissa vuodesta 1855. Hän sai uransa aikana merkittäviä rooleja sekä elokuvissa että televisiossa ja pääsi Hollywood Walk of Fameen.
Wong oli naimaton. Hän kuoli maksakirroosiin ja sydäninfarktiin Santa Monicassa 56 vuoden ikäisenä. Elokuvaaja James Wong Howe oli hänen serkkunsa. Wong on ensimmäinen Yhdysvaltain rahassa esiintyvä amerikanaasialainen.
Aiheesta muualla

Wikimedia Commonsissa on kuvia tai muita tiedostoja aiheesta .
THE ANNA MAY WONG SOCIETY (Arkistoitu – Internet Archive) (englanniksi)
THESE FOOLISH THINGS (Arkistoitu – Internet Archive) The Anna May Wong Blog (englanniksi)
"The World of Anna May Wong" fan site at MySpace (englanniksi)
Anna May Wong Internet Movie Databasessa. (englanniksi)
Aleksandr Saltykov

| Aleksandr Saltykov |
| --- | --- |
 Venäläinen ruhtinas
 Aleksandr Saltykov, taiteilija C. H. Vogel von Vogelsteinin maalaus vuodelta 1812.
Syntynyt:  27. joulukuuta 1775 (J: 7. tammikuuta 1776)  Pietari, Venäjän keisarikunta
Kuollut:  8. helmikuuta (J: 27. tammikuuta 1837 (ikä 61)  Moskova, Venäjän keisarikunta
Hautapaikka:  Donskoin luostari nekropolis
Puoliso:  Natalja Saltykova-Golovkina
Lapset:  Jelena (1802–1828), Katariina (1803–1852), Sofia (1806–1841), Marija (1807–1845), Juri (?–1841), Aleksei (1826–1874)
Suku:  Saltykov
Isä:  Nikolai Ivanovitš Saltykov (1736–1816)
Äiti:  Natalja Vladimirovna Dolgorukova (1737–1812)
Saltykov-ruhtinassuvun vaakuna
Aleksandr Nikolajevitš Saltykov (ven. Александр Николаевич Салтыков; 7. tammikuuta 1776 (J: 27. joulukuuta 1775) Pietari – 8. helmikuuta (J: 27. tammikuuta) 1837 Moskova) oli venäläinen ruhtinas, salaneuvos ja kamariherra, joka toimi Venäjän keisarikunnan varaulkoministerinä.
Elämä

Saltykov kävi armeijan Henkikaartin Preobraženskin rykmentissä ja yleni aliupseeriksi. Vuonna 1787 hänet siirrettiin  yliluutnanttina Semjonovin rykmenttiin. Maaliskuussa 1790 hänet nimitettiin keisarillisen hovin kamarijunkkariksi. Saltykov sai 12. marraskuuta 1796 kamariherran, 27. marraskuuta 1798 salaneuvoksen ja 23. joulukuuta 1798 Pyhän Johanneksen Jerusalemin ritarikunnan komentajan arvon. Hänet nimitettiin 16. maaliskuuta 1799 kamariherraksi hoviin.
Saltykov nimitettiin 2. heinäkuuta 1806 Venäjän varaulkoministeriksi. Ulkoministeri, paroni Andreas Eberhard von Budbergin lähtiessä ulkomaille Saltykoville annettiin ulkoministeriön johtaminen. Saltykoville myönnettiin Venäjän tiedeakatemian kunniajäsenyys 11. tammikuuta 1809. Hänet nimitettiin 4. helmikuuta 1810 Venäjän valtakunnanneuvoston jäseneksi varaulkoministeriyden päättymisen myötä. Saman vuoden heinäkuun 12. päivänä hänet nimitettiin valtion velkojen takaisinmaksukomission johtajaksi.
9. huhtikuuta 1812 Saltykoville uskottiin kollegion ja ulkoministeriön johtaminen valtionkanslerin, kreivi Nikolai Rumjantsevin poissa ollessa, ja hänet määrättiin olemaan läsnä ministerikomiteassa. Hänet erotettiin pyynnöstä 18. joulukuuta 1812 ulkoministeriön väliaikaisesta hallinnosta. 5. maaliskuuta 1817 hänet erotettiin heikentyneen terveydentilan vuoksi. Palveluksistaan hänelle myönnettiin Pyhän Vladimirin, Pyhän Aleksanteri Nevskin ja Pyhän Annan 1. luokan ritarimerkit sekä kunniahuoltajan arvonimi. Hän oli Krasnoje-tilan omistaja Podolskin alueella Moskovan maakunnassa. Hän kuoli eläkkeellä ollessaan Moskovan kodissaan vuonna 1837 ollessaan 61-vuotias. Hänet on haudattu Donskoissa sijaitsevalle luostarin hautausmaalle.         .
Aikalaisten mukaan Saltykov kuului älymystöön koulutuksen sekä jalon luonteensa suhteen, mutta hän ei nauttinut keisari Aleksanteri I:n suosiosta. Saltykovia pidettiin kuitenkin älykkäänä sekä erittäin miellyttävänä henkilönä.
Perhe

Aleksanteri Nikolajevitš oli toinen sotamarsalkka, ruhtinas Nikolai Ivanovitš Saltykovin (1736–1816) ja Natalja Vladimirovna Dolgorukovan (1737–1812) kahdesta lapsesta.
Huhtikuusta 1801 Saltykov avioitui kreivitär Natalja Jurjevna Golovkinan (1787–1860) kanssa. Natalja oli kreivi Juri Golovkinin tytär. Heidän lapsistaan polveutuu Saltykov-Golovkinin sukuhaara. Lapset olivat:
Jelena Aleksandrovna (1802–1828), vuodesta 1821 naimisissa ruhtinas N. B. Golitsynin (1794–1866) kanssa, heidän poikansa oli kuuluisa kapellimestari Juri Golitsyn (1823–1872).
Jekaterina Aleksandrovna (1803–1852), naimisissa ruhtinas I. A. Dolgorukovin (1797–1848) kanssa.
Sofja Aleksandrovna (1806–1841), vuodesta 1825 naimisissa kreivi G. P. Šuvalovin (1804–1859) kanssa.
Marija Aleksandrovna (1807–1845), naimisissa kreivi Bolesław Potockin (1805–1893) kanssa.
Juri Aleksandrovitš (k. 1841).
Aleksei Aleksandrovitš (1825–1874), naimisissa Vera Ivanovna Lužinan (1832–1885) kanssa.
Tunnustukset > Ritarikunnat

Pyhän Aleksanteri Nevskin ritarikunta ( I.) luokka (1817)
Pyhän Vladimirin ( I.) luokka (1817)
Pyhän Annan ( I.) luokka (1817)
Pyhän Johanneksen Jerusalemin suurristin ritarikunta (1798)
Tunnustukset > Arvonimet

Todellinen kamariherra (1796)
Salaneuvos (1798)
Venäjän Suuriruhtinaskunnan tiedeakatemian kunniajäsen (1809)
Aiheesta muualla

Салтыков, Александр Николаевич (artikkeli vuoden 1904 tietosanakirjasta) Venäjänkielinen wikiaineisto (venäjäksi)
Салтыков Александр Николаевич, князь Venäjän tiedeakatemia (venäjäksi)
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: ru:Салтыков, Александр Николаевич
Saltykovin tyttäret Sofja ja Marija, taiteilija Orest Kiprenskin maalaus.
Käännös suomeksi
Arden-Ohman Orchestra

Arden-Ohman Orchestra oli 1920- ja 1930-luvuilla toiminut yhdysvaltalainen orkesteri, jota johtivat Victor Arden ja Phil Ohman. Yhtye teki useita hiteiksi nousseita studionauhoituksia, mukaan lukien ”I Love a Parade”, ja toimi taustaorkesterina Broadway-musikaaleissa Lady, Be Good (1924), Tip Toes (1926) ja Spring Is Here (1929).
Alkeisyhdistys

Alkeisyhdistys (engl. Primary, tunnettu aikaisemmin nimellä Primary Association, josta suomenkielinen nimi on käännös) on Myöhempien aikojen pyhien Jeesuksen Kristuksen kirkossa lapsia varten toimiva kirkon virallinen apujärjestö. Kyseessä on alle 12-vuotiaille lapsille tarkoitettu pyhäkoulu.
Tarkoitus

Alkeisyhdistyksen virallisena tarkoituksena on auttaa perheitä ja vanhempia heidän lastensa uskonnollisessa kasvatuksessa. Lapsia opetetaan yhdistyksen näkemyksen mukaan elämään Jeesuksen Kristuksen evankeliumin ja esimerkin mukaisesti. Alkeisyhdistyksen viralliset päämäärät ovat:
opettaa lapsille, että he ovat taivaallisen Isän lapsia ja että taivaallinen Isä ja Jeesus Kristus rakastavat heitä
auttaa lapsia rakastamaan taivaallista Isää ja Jeesusta
valmistaa lapsia kasteelle (joka MAP-kirkossa toimitetaan 8 vuoden iässä), vastaanottamaan Pyhän Hengen lahjan ja pitämään heidän kasteen liittonsa
auttaa lapsia kasvamaan evankeliumin periaatteiden ymmärtämisessä ja opettaa heitä toteuttamaan näitä periaatteita elämässään
auttaa poika valmistautumaan pappeuden vastaanottamiseen ja tulemaan arvollisiksi käyttämään pappeuden voimaa toisten siunaamiseksi ja auttamiseksi
auttaa tyttöjä kasvamaan vanhurskaiksi nuoriksi naisiksi, ymmärtämään pappeuden ja temppelien siunaukset sekä palvelemaan toisia
Alkeisyhdistyksen tunnuslause on: "Kaikki sinun lapsesi tulevat olemaan Herran opettamia, ja suuri on sinun lastesi rauha." (Jesajan kirja 54:13)
Ajoitus

Alkeisyhdistyksen toiminta kestää noin kaksi tuntia sunnuntaisin; luokat pidetään aikuisten ja nuorten pyhäkoululuokkien aikana sekä pappeuskokouksen, Apuyhdistyksen ja nuorten naisten luokkien aikana. Jos seurakunnan sakramenttikokous, johon myös lapset osallistuvat, on ensimmäisenä sunnuntaikokouksista, on Alkeisyhdistys toisen ja kolmannen tunnin aikana.
Historia

Ensimmäisen kirkon alkeisyhdistyksen organisoi Aurelia Spencer Rogers Farmingtonissa Utahissa vuonna 1878. Se otettiin käyttöön koko kirkon alueella jo 1880 Louie B. Feltin aloitteesta. Hän palveli Alkeisyhdistyksen johtajana vuoteen 1925. Roger oli huolissaan siitä, että myöhempien aikojen pyhien lapset joutuivat viettämään suuren osan ajastaan yksin, koska heidän vanhempansa olivat usein kiinni maatilojen töissä tai kotoisissa askareissa. Erityisesti Rogers oli huolissaan pojista, joista hänen mielestään kasvoi usein vallattomia ja pahanilkisiä vintiöitä.
Kirkon johtajien luvalla ja Apuyhdistyksen johtajan Eliza R. Snow'n tukemana Rogers järjesti ensimmäisen Alkeisyhdistyksen kotiseurakunnassaan Farmingtonissa 11. elokuuta 1878. Kaksi viikkoa myöhemmin pidettiin lapsille ensimmäiset pyhäkoulutunnit. Tuona elokuun 28. päivänä seurakunnan pojille opetettiin, ettei ole luvallista käydä varkaissa naapureiden hedelmätarhoissa, ja tytöille, että vankkurien sivuilla roikkuminen on vaarallista. Tulevina viikkoina lapsille opetettiin käytöstapoja, uskonoppia ja kuuliaisuutta.
Vuodesta 2010 Alkeisyhdistyksen johtajana on toiminut Rosemary M. Wixom neuvonantajinaan Jean A. Stevens ja Cheryl A. Esplin. Alkeisyhdistyksillä on johto myös piiri- ja vaarnatasoilla sekä paikallisseurakunnissa, joissa ne toimivat piispan ja piispakunnan alaisuudessa.
Toiminta

Alkeisyhdistyksen ensimmäiset luokat on järjestetty 3-vuotiaille, vaikka jo tätä nuoremmillekin usein järjestetään lastenhoito muiden alkeisyhdistyksen ajaksi. Lapset opiskelevat alkeisyhdistyksessä ikäryhmittäin. Suurissa seurakunnissa jokainen vuosiluokka toimii omana luokkanaan, mutta pienemmissä eri-ikäiset lapset opiskelevat samoissa ryhmissä. Kullekin ikäryhmällä on opetusmateriaalia, joka vastaa kunkin ikäryhmän omaksumis- ja oppimiskykyä. Nuorimmat lapset viettävät alkeisyhdistyksen ajan enimmäkseen leikkien ja laulaen, mutta jo heillekin pidetään pieni opetustuokio. Vanhempien vuosiluokkien kohdalla opetuksellinen aines kasvaa.
Opetus alkeisyhdistyksessä tapahtuu enimmäkseen leikkien, laulujen, kertomusten ja näytelmien avulla.Usein Alkeisyhdystys järjestää ohjelman yhteen sakramenttikokoukseen vuosittain. Alkeisyhdistyksessä voidaan myös valmistella ohjelmaa esimerkiksi seurakunnan joulujuhlaan. Alkeisyhdistys voi järjestää myös esimerkiksi retkipäiviä.
Opetus alkeisyhdistyksessä tapahtuu yleensä sekaryhmissä, joissa on sekä tyttöjä että poikia. Kuitenkin on tavallista, että opetus eriytetään alkeisyhdistyksen viimeisellä luokalla, jolloin lapset ovat 11-vuotiaita. Tällöin pojat opiskelevat pappeuden periaatteita (pojat voidaan vihkiä alemman eli Aaronin pappeuden alimpaan virkaan, diakoneiksi, heti alkeisyhdistyksen jälkeen 12-vuotiaina), tytöt taas naisen asemaa ja kutsumusta kirkossa.
Ardennienkinkku

Ardennienkinkku (Jambon d'Ardenne) on belgialainen kinkku, joka on merkitty Euroopan komission maantieteellisellä SMM-merkillä. Sen pääasiallista tuotantoaluetta on Vallonian Ardennien vuoriston seutu. Se valmistetaan kuivaamalla, jolloin se kypsyy. Kinkun kypsentämiseen saatetaan käyttää myös savustusta. Tällöin savustukseen käytetään tuoreesta lehtipuusta tehtyä sahanpurua- Suola hierotaan lihaan tai liha upotetaan suolaveteen. Kinkku kypsytetään lopulta kylmässä tilassa. Kypsytysaika riippuu siitä, onko kyseessä luullinen kinkun osa, luuton kinkun keskiosa vai yhden lihaksen kinkun pala.
Anthony Hampden Dickson

Anthony Hampden Dickson (3. marraskuuta 1935 Kingston – 29. marraskuuta 2022) oli jamaikalainen, Barbadoksella toiminut roomalaiskatolinen piispa. Hänet vihittiin papiksi 11. helmikuuta 1962 ja nimitettiin Bridgetown-Kingstownin hiippakunnan johtoon 19. lokakuuta 1970. Piispaksi vihkiminen seurasi 29. tammikuuta 1971. Pääkonsekraattorina toimi John Joseph McEleney, jota avustivat Samuel Emmanuel Carter ja Patrick Webster.
Hiippakuntansa jakauduttua Dickson jatkoi toimintaansa Bridgetownin piispana. Hän erosi tästä tehtävästä 23. huhtikuuta 1995.
Antti Meurman

Antti Meurman
Antti Agathon Meurman (s. 31. tammikuuta 1955 Valkeakoski) on suomalainen viulutaiteilija ja Suomen kulttuurirahaston Pohjois-Savon rahaston asiamies.
Meurman valmistui Sibelius-Akatemiasta 1984. Hän on toiminut Kuopion konservatoriossa viulunsoiton lehtorina vuodesta 1986-2020. Meurman toimi Suomen kulttuurirahaston Pohjois-Savon rahaston asiamiehenä 2007-2020
Levytyksiä

Berceuse. Viulu- ja urkumusiikkia. Antti Meurman ja Eero Väätäinen. Fuga 2005.
Pihtipudas-kvintetti 1996,  Eda Edition Abseits, ASIN: B000004AEB
Sibelius. Sinding Edition Abseits EDA 007–2
Aiheesta muualla

Pihtipudas-kvintetti (Arkistoitu – Internet Archive)
Antti Metsola

Antti Metsola (s. 28. tammikuuta 1923 Sakkola) on kuvitteellinen kainuulainen pienviljelijä Yle TV2:n televisiosarjassa Metsolat. Sarjassa häntä näytteli Ahti Haljala.
Elämä

Antti on kotoisin Karjalan Sakkolasta, josta hän joutui lähtemään evakkoon sodan jälkeen. Antin isä kuoli Antin ollessa vasta 15-vuotias.
Sodassa Antti haavoittui kranaatinsirpaleesta ja joutui sairaalaan, jossa hoitajana oli Annikki Leppävaara (Helinä Viitanen-Haljala). Ajan kuluessa Antti rakastui Annikkiin. Antin luonne on kiivas ja jääräpäinen; sairaalassa hän kirosi "iivanoita" mutta rauhoittui aina Annikin osuessa paikalle. Antti ja Annikki menivät naimisiin salaa Annikin äidiltä Maria Leppävaaralta. Antti muutti Kainuuseen Annikin kotitilalle. Hän hoiti peltotöitä ja oli isäntänä, koska Annikki peri puolet Leppävaaran tilasta isänsä kuoltua.
Antilla ja Annikilla on viisi lasta: Risto (Svante Martin), Heikki (Kim Floor), Erkki (Kari Hakala), Jaana (Jaana Raski) ja Eeva (Katriina Honkanen). Perheen toimeentulo oli karjanhoidon varassa. Vuonna 1987 perheen elinkeino vaaraantui, koska peltojen yli piti vetää tie. Syynä oli että Lintujärvellä, jonka päältä tien piti kulkea alun perin, oli Antin sanojen mukaan "joku helevetin kurppa" jonka vuoksi Lintujärvi oli suojeltava. Antti sai myös näihin aikoihin sydänkohtauksen, ja joutui syömään nitroja. Nitroista hän kertoi että "Tällä me sovan aikaan räjjäytettiin koko silta, pittää sanoa Annikille ettei enää paukuta ovia, ettei talo lennä ilmaan".
Tien teon jälkeen perheen piti luopua lehmistä, ja se harmitti suuresti Annikkia joka oli erittäin kiintynyt niihin. Lopulta Antti ja Annikki perustivat Leppävaaran tilalle karavaanarialueen Erkin perustaman laskettelukeskus Ski Urjan rinnalle. Antti sai uuden sydänkohtauksen, kun Kari Kaukovaara (Juha Hyppönen) veti esiin paperin, jonka mukaan lehmien hoidon loppuessa Leppävaarasta Leppävaara palaa osaksi Kaukovaaraa, jonka osa Leppävaaran tila oli aiemmin ollut. Lopulta paperi kuitenkin kumottiin.
Antti Metsola täytti 70 vuotta vuonna 1993.
Muuta

Aviopari Antti ja Annikki Metsolaa esittäneet näyttelijät, Ahti Haljala ja Helinä Viitanen-Haljala olivat aviopari myös tosielämässä.
Arkhelokhos

Arkhelokhos (m.kreik. Ἀρχέλοχος) oli kreikkalaisessa mytologiassa Antenorin poika, joka yhdessä veljensä Akamaan, Aineiaan ja Theanoksen kanssa johti dardanialaisten sotajoukot Troijan sotaan taistelemaan Troijan rinnalla. Kun Troijan sotajoukot jaettiin viiteen osastoon, Arkhelokhos oli yksi kolmesta osastonsa komentajasta yhdessä kahden muun dardanialaisen päällikön kanssa.
Arkhelokhos sai surmansa Aiaan, Telamonin pojan keihäästä.
Anna Meares
Aiheesta muualla

Kuvia tai muita tiedostoja aiheesta Anna Meares Wikimedia Commonsissa
Anetan

| Anetan |
| --- | --- |

 Anetanin alueen sijainti keltaisella
Valtio:   Nauru
Pinta-ala:  1 km²
Väkiluku (2020):  928
 – väestötiheys:  928 as./km²
Anetan on yksi Naurun saarivaltion neljästätoista alueesta. Se sijaitsee saaren pohjoisrannikolla. Alueen pinta-ala on noin yksi neliökilometri ja asukasluku 928 (2020) Anetanin naapurialueet ovat Anabar ja Ewa.
Merkittävät rakennukset

Anetaninen alueella sijaitsee Naurun ainoa sääasema. Alueella on myös presidentin virka-asunto.
Anna Massey

Massey elokuvassa Bunny on kadonnut (1965).
Anna Raymond Massey, CBE (11. elokuuta 1937 – 3. heinäkuuta 2011) oli englantilainen näyttelijä.
Nuoruus

Massey syntyi Thakehamissa, West Sussexissa, Englannissa näyttelijä Adrianne Allenille ja kanadalaissyntyiselle näyttelijä Raymond Masseylle. Hänen veljensä Daniel Massey oli myös näyttelijä.
Filmografiaa

Kurkistelija (1960)
Bunny on kadonnut (1965)
Frenzy (1972)
Ääniä haudasta (1973)
Suusta suuhun (1986)
Pitkä jenkki (1989)
Déjà vu – matka rakkauteen (1997)
Tärkeintä on olla aito (2002)
The Machinist (2004)
Mrs. Palfrey at the Claremont (2005)
The Gigolos (2006)
Tess of the D'Urbervilles (2008) (televisiosarja)
Oxfordin murhat (2008)
Arkhimedeen kappale

Arkhimedeen kappaleet ovat sellaisia puolisäännöllisiä kappaleita, jotka koostuvat kahden tai useammanlaisesta säännöllisestä monikulmiosta. Arkhimedeen kappaleiden kärjet ovat aina keskenään samanlaisia ja särmät yhtä pitkiä. Arkhimedeen kappaleita on kolmiulotteisessa avaruudessa yhteensä 13.
| Kappale | Kappale | Tahkot | Tahkot | Särmät | Kärjet |
| --- | --- | --- | --- | --- | --- |
| typistetty tetraedri |  (animaatio) | 8 | 4 kolmiota 4 kuusikulmiota | 18 | 12 |
| kuboktaedri |  (animaatio) |  14  | 8 kolmiota 6 neliötä | 24 | 12 |
| typistetty kuutio |  (animaatio) | 14 | 8 kolmiota 6 kahdeksankulmiota | 36 | 24 |
| typistetty oktaedri |  (animaatio) | 14 | 6 neliötä 8 kuusikulmiota | 36 | 24 |
| rombikuboktaedri |  (animaatio) | 26 | 8 kolmiota 18 neliötä | 48 | 24 |
| typistetty kuboktaedri |  (animaatio) | 26 | 12 neliötä 8 kuusikulmiota 6 kahdeksankulmiota | 72 | 48 |
| pullistettu kuutio |  (animaatio)  (animaatio) | 38 | 32 kolmiota 6 neliötä | 60 | 24 |
| ikosidodekaedri |  (animaatio) | 32 | 20 kolmiota 12 viisikulmiota | 60 | 30 |
| typistetty dodekaedri |  (animaatio) | 32 | 20 kolmiota 12 kymmenkulmiota | 90 | 60 |
| typistetty ikosaedri |  (animaatio) | 32 | 12 viisikulmiota 20 kuusikulmiota | 90 | 60 |
| rombi-ikosidodekaedri |  (animaatio) | 62 | 20 kolmiota 30 neliötä 12 viisikulmiota | 120 | 60 |
| typistetty ikosidodekaedri |  (animaatio) | 62 | 30 neliötä 20 kuusikulmiota 12 kymmenkulmiota | 180 | 120 |
| pullistettu dodekaedri |  (animaatio)  (animaatio) | 92 | 80 kolmiota 12 viisikulmiota | 150 | 60 |
Arkhimedeen kappaleiden duaalikappaleita sanotaan Catalanin kappaleiksi.